Putin taler: – Ingen skal blande seg
Russlands president Vladimir Putin kommer med advarsler til Vesten når han holder sin årlige tale om rikets tilstand.  Klokken 10.15 torsdag startet Putin sin årlige tale, to år inn i invasjonskrigen mot Ukraina. Nesten to timer senere, snakker presidenten fortsatt. – Ingen skal blande seg i våre innenriksanliggende, startet Putin fra talerstolen.  – Vesten er et falmende, døende område. Vesten tok feil da de sto overfor det russiske folkets besluttsomhet. Vårt folks enhet er en kolossal, altovervinnende kraft, fortsatte presidenten. Fem minutter inn i talen ble det avhold et – kort – minutts stillhet for de falne soldatene i Ukrainakrigen.  Valgprogram I Moskvas Gostinyj Dvor er 1300 av Russlands elite på plass, blant dem de russiskinnsatte lederne fra de okkuperte områdene. Det samme er brytelegenden Aleksandr Karelin og tungvektsbokseren Nikolaj Valujev, som nå begge er politikere for Putins parti.  Raskt kom Putin inn på våpen.  – Vi vil snart demonstrere Sarmat II. Dette er det som i Vesten kalles «Satan 2» – et tungt interkontinentalt missil som blant annet kan utstyres med ti eller flere atomstridshoder, sa Putin. Russlands president reagerte på Emmanuel Macrons uttalelse sist helg om at det ikke er utelukket å sende bakkestyrker til Ukraina:  – Konsekvensene kan bli tragiske. Vi har våpen som kan treffe mål på deres territorium, sa Putin. Presidenten fortsatte med å si at Russland må styrke sine militære grupperinger mot vest «for å nøytralisere truslene fra Nato, med tanke på at Sverige og Finland blir medlem av Nato.» Den direktesendte talen skjer to uker før det kommende presidentvalget, hvor Putin er ventet å bli gjenvalgt. Putins taleperson Dmitrij Peskov har sagt at talen kan ses på som Putins valgprogram.  – Putin er langt fra populist, gir aldri tomme løfter og vil bare gi uttrykk for nøye gjennomtenkte planer, sier Peskov.  Lange taler Presidentens tale til den føderale forsamlingen er en årlig offentlig tale til begge hus i parlamentet, hvor tilstanden i landet legges frem. Prioriteringene for innenriks- og utenrikspolitikk blir også presentert. – Strategiske atomstyrker er i beredskap, sa Putin.  Putin talte om Russlands mest moderne våpen og sier at «disse våpnene har bekreftet sine egenskaper». Han fortsatte videre om krigen i Ukraina:  – Vårt militære har tilegnet seg enormt mye kamperfaring. De har initiativet i Ukraina, og frigjør nye områder. Vi vil gjøre alt for å få en slutt på konflikten, og løse oppgavene i den spesielle militæroperasjonen, sa Putin. – Når det gjelder forholdet til USA, tar Washington åpenlyst fiendtlige handlinger og prøver å påføre Moskva et «strategisk nederlag» på slagmarken, sa presidenten fra Moskva. Ikke overraskende sa Putin også at det var Vesten som provoserte fram konfliktene i Ukraina og Midtøsten, og hevdet av «en sterk, global verdensorden er umulig uten Russland». Forsker: -  Sier det han skal si Peter Viggo Jakobsen ved det danske Forsvarsakademiet er blant dem som har fulgt Putins tale torsdag.  
- Putin sier det han skal si. Han minner om at Russland har atomvåpen og missiler, han sier at de skal styrke forsvaret mot vest etter NATO-utvidelsen og han sier at NATO skal la være å sende soldater til Ukraina. Ingenting av dette er nytt og overraskende, sier Jakobsen til VG, og legger til:  - Han sier ingenting som gir grunn til ytterligere bekymring. Det er heller ikke overraskende at han sier at russerne «elsker» hans spesialoperasjon, mener forsvarsforskeren . - Russerne har helt siden krigen startet snakket om at atomstyrkene er i beredskap, men så vidt jeg vet har de ikke gjort noe med det. Nye allianser Putin var stolt i stemmen da han kom inn på Russlands forhold til arabiske og afrikanske land. Det virkelige gjennombruddet har vært toppmøtene mellom Russland og Afrika, mener Putin.  – Det afrikanske kontinentet hevder stadig mer sine interesser og retten til ekte suverenitet. Vi støtter oppriktig alle disse ambisjonene, sa han.  – Vi anser det som viktig å søke nye fellesområder med våre arabiske venner, og vi vil støtte hele spekteret av partnerskapsforhold. Det samme gjelder i Latin-Amerika. Jeg ber spesielt regjeringene om å øke finansieringen av internasjonale programmer for fremme av russisk språk og vår mangfoldige kultur, først og fremst blant Russlands venner blant de tidligere Sovjet-republikkene, og globalt, sa den russiske presidenten, til applaus fra salen.  – Se det selv, vis barna hvor rikt og uendelig vårt hjemland er! sa Putin, og kom inn på årets tema i Russland: Familien.  Vil ha flere barn 2024 er «Familiens år» i Russland. Fra talerstolen i Moskva kom det frem at Putin er bekymret for fødselstallet i Russland. – Vi må få en vekst i fødselsraten de neste seks årene. Det er viktig å styrke økonomien for familier med mange barn, sa presidenten, og fortsatte:  – Den store flerbarnsfamilien bør bli normen, en filosofi for livet i samfunnet og en retning for hele landet. Unge mødre og fedre er noe Putin vil satse på, og da må også utdanningen som tilbys være god, og kunne tilpasses dem. En betydelig del av presidentens taletid ble viet en opprustning av det russiske skole- og utdanningssystemet.  – Soldater fra spesialoperasjonen kan få prioritet ved universiteter. Dette må være personer som først og fremst har vist mot, mener Putin. Putin omtaler de okkuperte områdene i samme åndedrag som russiske regioner.  - Vi må arbeide for å bedre livskvaliteten til mennesker i regionene, spesielt i Nord-Kaukasus og Donbas, sa Putin. Ikke uventet kom han også inn på Russlands konservative familieverdier.  – Russland er fortsatt en høyborg for tradisjonelle verdier. De fleste i verden deler Russlands valg av tradisjonelle verdier, sa han fra talerstolen. Navalnyj dagen etter Samtidig som Putin holder sin tale, kommer meldinger om at politipatruljer allerede har kommet til Borisovskij-gravlunden i Moskva – der opposisjonslederen Aleksej Navalnyj fredag skal gravlegges. Navalnyjs død i russisk fengsel har vekket sorg og avsky hos demokratiforkjempere verden rundt. Det er ventet stort politioppbud ved begravelsen, og det er knyttet spenning til hvordan lovens lange arm vil opptre under markeringen. Putins tale er hans 19. tale om rikets tilstand. Klokken 12.00, etter 1 time og 45 minutter, pågikk talen fortsatt. Lengden på disse talene har variert mellom 45 minutter opp til nesten to timer enkelte år, ifølge nyhetsbyrået TASS.  De oppmøtte blir servert sjenerøse mengder russiske piroger mens de lytter til presidenten. 
Russlands president Vladimir Putin advarer Vesten i sin årlige tale om rikets tilstand. Han fremhever det russiske folkets enhet og besluttsomhet og omtaler Vesten som falmende og døende. Putin snakker om Sarmat II («Satan 2»), et tungt interkontinentalt missil som kan utstyres med flere atomstridshoder. Russlands økende fokus på militærstyrker mot vest blir også nevnt, siden Sverige og Finland blir medlemmer av NATO. Talen kommer to uker før presidentvalget, der Putin forventes å bli gjenvalgt.